**BUDAPESTI TENISZ SZÖVETSÉG**

1053 Budapest, Curia u. 3. II. 6.

Telefon: 266-7969, 20/9835 840

Email cím: [bptenisz@gmail.com](mailto:bptenisz@gmail.com)

Honlap: [www.bptenisz.hu](http://www.bptenisz.hu)

**BUDAPEST**

**2025. évi felnőtt korosztályú szabadidős tenisz csapatbajnokságának**

**VERSENYKIÍRÁSA**

**1. A bajnokság célja:**

* A budapesti, szabadidős sportolók részére rendszeres - szervezett formában - versenyeztetési lehetőség biztosítása.
* A csapatbajnoki mérkőzések lebonyolításával a sportág és a szabadidős teniszsport népszerűsítése.

**2. A bajnokság helye, ideje:**

Budapest, sorsolás szerinti pályaválasztással.

**Tavaszi forduló: 2025. május 3 - május 31-ig**

**pótlási napok: 2025. június 1., 7, 8., 14.,15.**

**A mérkőzés jelentő lapok beérkezési határideje: 2025. június 17. csütörtök 1200 óra**

**Őszi forduló: 2025. augusztus 30 – szeptember 28-ig**

**pótlási napok: 2025. október 4.,5.,11., 12.**

**A mérkőzés jelentő lapok beérkezési határideje: 2025. október 16. csütörtök 1200 óra**

**A mérkőzésjelentő lapok beérkezési határideje csak az I. osztálynak: 2025. október 9.**

Az I. osztályú mérkőzések eredményeit, továbbra is, a találkozókat követő hét elején, e-mailen kérjük, a bptenisz@gmail.com e-mail címre megküldeni. A mérkőzések eredményeit minden héten szerdán feltöltjük a BTSZ honlapjára.

**A mérkőzések kezdési időpontja:** szombat és vasárnap délelőtt: 9.00 óra,

vagy igény/kérés szerint, délután: 14.00 óra

A „Nevezési lap”-on szereplő sorsolási kívánságoknál lehet kérést leadni, az időponttal kapcsolatban. Ezt a lehetőségekhez képest a Versenybizottság igyekszik teljesíteni!

A mérkőzéseket a sorsolás szerinti napon kell lejátszani.

Azok a csapatok, amelyeknek OB-s csapatuk is van és a Bp. bajnoksággal ütközik az időpont, **az OB-s csapat sorsolását adják le** a budapesti csapat(ok) nevezésével egyidőben. Csak így tudjuk rendezni a budapesti csapat ütközésmentes játéknapját.

Halasztás csak kedvezőtlen időjárás (tartós eső), vagy vis major esetén lehetséges. Az esetlegesen elhalasztott mérkőzésekről mindkét csapatnak értesítenie kell a csoport versenybíróját, megjelölve a pótlólag lejátszandó időpontot. Amennyiben nem tudnak megegyezni, úgy a versenybíró dönt, hogy melyik pótlási napon legyen a mérkőzést.

Szombaton és vasárnap délelőtt általában a férfi, délután a női csapatok játszanak. A bérelt pályával rendelkező csapatok többnyire vasárnap délután pályaválasztók. Ilyen esetekben a bérelt pályával rendelkező csapatkapitány köteles megkeresni az ellenfél csapatkapitányát és a pálya pontos címéről tájékoztatni, valamint a kezdés pontos időpontjában megegyezni.

A mérkőzésjelentést csak a szabványos, a Budapest bajnokságra rendszeresített mérkőzésjelentő lapon lehet leadni. (A5 formátum)

(A mérkőzésjelentő lapok a honlapon [www.bptenisz.hu](http://www.bptenisz.hu) megtalálhatók.)

**A mérkőzésjelentő lapot mindkét csapatkapitány köteles minden mérkőzés után kiállítani, és aláírni. Kérjük, hogy olvashatóan töltsék ki, lehetőleg, nyomtatott betűkkel!**

A pályán lejátszásra **nem** kerülő mérkőzésekről is be kell küldeni a mérkőzésjelentő lapot, a csapatkapitány(ok) aláírásával, esetleges megjegyzésekkel.

A pontosan kitöltött és aláírt mérkőzésjelentő lapokat szkennelve is be lehet küldeni a BTSZ címére ([bptenisz@gmail.com](mailto:bptenisz@gmail.com)). Kérjük, hogy ***ne fotózzák, hanem szkenneljék***, mert így biztosabban olvasható!

**A közölt beérkezési határidők utáni mérkőzésjelentő lapokat nem vesszük figyelembe**!

Ha a mérkőzésről egyáltalán nem érkezik be mérkőzésjelentő lap, a mérkőzést le nem játszottnak tekintjük, és egyik csapat sem kap pontot, mindkét csapatot vesztesnek nyilvánítjuk, és mindkét csapattól 1-1 büntetőpont kerül levonásra.

A mérkőzésjelentő lapokat a szövetség irodájában is le lehet adni a szövetségi napokon, vagy a földszinti gondnoki irodával szemben a TENISZ feliratú levélládába munkanapokon 8-20 óráig kell bedobni. (címünk: Bp. V. Curia utca 3.)

**Figyelem! Postán küldött lapokat nem fogadunk el!**

**3. A bajnokság rendezője: a BUDAPESTI TENISZ SZÖVETSÉG**

**4. A bajnokság lebonyolítási rendszere:**

A bajnokság valamennyi osztályában kétfordulós - tavaszi és őszi - körmérkőzéses rendszerben kerül megrendezésre, 5-8 csapatos csoportokban. A férfi I, II III, osztályban 6 egyéni + 3 páros, a női bajnokságban valamint a férfi IV osztályban, 4 egyéni + 2 páros mérkőzést játszanak a csapatok.

Valamennyi osztályban és valamennyi egyéni mérkőzésen minden játszmát 6:6 játékállásnál ún. rövidített (tie-break) játékkal kell befejezni.

**Minden egyéni és páros mérkőzésnél, minden osztályban 1:1-es játszmaállás esetén 10-ig tartó ún. hosszú tie-break játékkal kell a mérkőzést befejezni**. **(2 pont különbséggel)**

**5. A helyezések eldöntése:**

Azonos pontszám esetén mindig az egymás elleni eredmény dönt, két vagy több csapat esetén is (pont-mérkőzés-játszma és játékarány). A 4 fős csapatok mérkőzésénél 3:3-as végeredmény esetén 1-1 pontot kapnak a csapatok.

**6. Feljutás, kiesés:**

**a férfi I. osztályból** csak egy csapat juthat fel az OB III-ba, a csoportok utolsó helyezettjei kiesnek a Bp. II. osztályba.

A mérkőzésjelentő lapok leadási határideje az I. osztálynak 2025. október 9.

Azok az I. helyezett csapatok, akik az OB III-ban szeretnének ezután játszani, egymás elleni mérkőzésen döntik el a feljutást. A feljutásra vonatkozó sorsolást, a BTSZ, a bajnokság befejezését követő 3 napon belül elkészíti, és megküldi az érintett csapatoknak. A mérkőzések lebonyolítása, a sorsolás szerinti hazai csapat kötelezettsége.

* **a II. osztályból** a csoport győztesek jutnak fel a Bp. I. osztályba és az utolsó helyezettek esnek ki a Bp. III. osztályba.
* a Bp. **III. osztályból** a csoport győztesek jutnak fel a Bp. II. osztályba, kieső nincs.
* **a női bajnokságból**, (4 egyéni 2 páros) feljutási igény esetén, a csoportelsők körmérkőzéssel dönthetik el a csapat feljutását az OB-ba. Feljuthat az a csapat, amelyik első vagy második helyen végzett és vállalja az OB-ban való szereplést. (A női csapat esetleges felkerülése esetén, az OB-ban 5 egyéni, 2 páros játék van).
* a **férfi IV.** osztályból (4 egyéni, 2 páros) kieső nincs. A győztes csapat, ha meg tud felelni a III. osztály versenykiírási feltételeinek, feljuthat a Bp. III. osztályú bajnokságba.
* Azon csapatok, amelyek játékosai BTSZ játékengedéllyel rendelkeznek – jogosultság alapján – a Bp. I., II., III. és IV. osztályba nevezhetnek.

Azon egyesületek, melyeknek csapatuk szerepel az MTSZ által szervezett csapatbajnokságban, a BTSZ által szervezett csapatbajnokságban csak azon játékosok szerepelhetnek, akik az OB férfi I. II. és III. osztályú csapatokban 7.-től rangsorolt, az OB női I. II. osztályban pedig 5.-től rangsorolt játékosok lehetnek. Ezen játékosoknak BTSZ játékengedéllyel is kell rendelkezniük. A nevezési listán meg kell jelölni az OB-s csapatuk pontos nevét, benevezett játékosuk sorszámát és az aktuális OB-s ranglistában való rangszámát. Ezt a BTSZ ellenőrzi. Téves adatszolgáltatás esetén, a nevezett játékos, a BTSZ csapatbajnokságban nem vehet részt.

Azon egyesületek, amelyek csapatai a BTSZ által szervezett csapatbajnokság több osztályában is szerepelnek, ebben az esetben **egy nevezett játékos csak egy csapatban szerepelhet.** (pl. az Bp. I. osztályú csapatba nevezett játékos nem nevezhető a Bp. II. osztályban szereplő csapatba.)

**7. Résztvevők**

Minden budapesti székhelyű szakosztály, tetszés szerinti számban nevezhet csapatot.

A csapatok osztályba sorsolásáról az előző évben elért eredmény, illetve a csoportok lét-számától függően a Versenybizottság dönt.

**A csapatok játékosai egészségi szempontból saját felelősségükre játszhatnak!**

**Csak olyan játékosok nevezését fogadjuk el, akik játékengedélyüket a BUDAPESTI TENISZ SZÖVETSÉG-nél váltották ki.**

**A csapatok egyéni nevezési listája, pótnevezéssel együtt felkerül a BTSZ honlapjára (**[**www.bptenisz.hu**](http://www.bptenisz.hu)**), ahol a csapatkapitányok ellenőrizhetik az indulási jogosultságot.**

Kérjük a csapatkapitányokat, figyeljenek a játékosaik öltözékére. A sportág és az ellenfél tisztelete érdekében, a mérkőzéseken szabályos öltözéket – nadrág és poló – kell viselni. Hiányos öltözékkel (pl: pucér felsőtesttel) nem lehet játszani. Ebben az esetben az ellenfél kezdeményezheti a tárgyi mérkőzést javára írni.

**8. Pálya, labda**

Bajnoki mérkőzés lejátszásához minimum 2 azonos talajú szabadtéri pályára van szükség.

Felhívjuk a szakosztályok figyelmét a pályák szabályosságára (egyes lécek, leszorító heve-der, stb.). A bajnokság szabadtéri, csak indokolt esetben (pl: időjárás) lehet, fedett pályán játszani.

**A pályaválasztó** 6 egyénit + 3 párost játszó csapatok egy találkozójára legalább 12 db; a 4 egyénit + 2 párost játszó csapatok legalább 8 db új konzerv labdát köteles rendelkezésre bocsátani. A labdák: Babolat, Head, Dunlop, Slazenger, Söderling, illetve Wilson márkájúak lehetnek.

**9. Nevezés**

9.1. A csapatbajnokságra előnevezés nincs!

A csapat nevezését, ill. a névszerinti nevezéseket egy időben személyesen kell behozni a Budapesti Tenisz Szövetségbe leadni a kiküldött „FELNŐTT CSAPATOK CSAPATBAJNOKSÁGÁRA” névszerinti nevezési lapon.

Kérjük azt is jelölni, hogy 6 egyéni +3 páros, vagy 4 egyéni + 2 páros csapatot nevez az egyesület. (6 fős, vagy 4 fős a csapat)

A Versenybizottság csak olyan **„Névszerinti nevezési lap”**-ot **fogad el, amelynek minden rovata szabályosan ki van töltve (csapatkapitány neve, ill. csapatkapitány-helyettes neve, címe, telefonszáma, email cím, aláírás stb.**). A hiányosan kitöltött nyomtatványt visszaadjuk, és amennyiben a versenykiírásban megadott határidőre nem érkezik vissza, úgy a csapat nevezését nem tudjuk elfogadni.

**Nevezni csak azt a játékost lehet, akinek a játékengedélyét is kiváltották. Csak fényképpel ellátott játékengedélyt érvényesítünk!**

**Figyelem: Kérünk minden csapatot, hogy adják meg e-mail címüket, ahová az értesítést kérik, ugyanis a szövetség minden értesítést a megadott e-mail címre küld! Amennyiben, évközben változás történik, kérünk erről is értesítést, hogy mindig megkaphassa az üzenetet, akihez el kell jutnia! Kérjük továbbá, hogy a csapattagok e-mail címét is adják meg, hogy az évközben megrendezendő egyéb versenyekről (pl: szenior egyéni bajnokság) is tudjunk mindenkit tájékoztatni!**

**A FENTI INDOKOK MIATT KÉRJÜK, A SZAKOSZTÁLYOKAT A NYOMTAT-VÁNYOK PONTOS, OLVASHATÓ ÉS TELJES KÖRŰ KITÖLTÉSÉRE!**

Felhívjuk a szakosztályvezetők figyelmét, hogy akadályoztatásuk esetén olyan személyt bízzanak meg a nevezés, ill. a névszerinti nevezés leadásával, aki felelősséggel tud intézkedni az esetleges hiányzó adatok pótlásánál.

**Postán vagy faxon küldött névszerinti nevezést nem fogadunk el, azt nem vesszük**

**figyelembe!**

**A csapat nevezése, illetve a névszerinti nevezések időpontjai:**

2025. március 17. (hétfő) 14.00-17.30 óráig

március 20. (csütörtök) 09.00-12.30 óráig

március 24. (hétfő) 14.00-17.30 óráig

**Budapesti Tenisz Szövetség, V. Curia u. 3. II. em. 6. szobában**

9.2**. A névszerinti nevezéseknél az alábbiak szerint kell eljárni:**

* **a férfi I. osztálynál, a Budapesti Tenisz Szövetség ranglista szabályzata alapján kell nevezni, amelyet a jelen csapatbajnoki kiírás 9.3. pontja tartalmazza**
* **a női bajnokságban is erősorrend szerint kell nevezni a játékosokat, amennyiben van országos rangsoruk, az MTSZ rangsora szerint kell a nevezéseket leadni, amely fellelhető az MTSZ honlapján. Ez a sorrend az őszi fordulóra is érvényes!**
* **a férfi II., III. és IV., osztályában, valamint a női bajnokságban, a szakosztályok tetszés szerinti erősorrendben nevezhetik versenyzőiket, amennyiben nincs jelenleg még sehol sem rangsoruk, de ettől a sorrendtől eltérni nem lehet!**
* Ha egy Egyesületnek több csapata is szerepel a Budapest, Bajnokságban, akkor, ha OB-s játékosokat is nevez, azokat, a magasabb osztályban szereplő csapathoz kell nevezni.

9.3. **Ranglista szabályzat**

**A csapatbajnokság férfi I. osztályában az egyéni mérkőzések a ranglista szabályzat alapján kerülnek lebonyolításra.**

**A 2025. évi ranglistát a Budapesti Tenisz Szövetség a 2024. évi csapatbajnokság egyéni mérkőzéseinek eredményei alapján készítette el. A ranglistát a BTSZ az érintett csapatoknak 2025. január 31-ig megküldte.**

**A ranglista pontozás a 2024. évi csapatbajnokság I. osztályában az alábbiak szerint történik:**

**1. helyen nyert mérkőzés 6 pont**

**2. helyen nyert mérkőzés 5 pont**

**3. helyen nyert mérkőzés 5 pont**

**4. helyen nyert mérkőzés 4 pont**

**5. helyen nyert mérkőzés 3 pont**

**6. helyen nyert mérkőzés 3 pont**

**A ranglista általános szabályai**:

1. A ranglista minden évben az előző évi csapatbajnoki eredmények alapján készül, és év közben nem változik. Az érvényes ranglista a szövetség honlapján megtalálható minden év január végétől.
2. Csak a Budapesti Tenisz Szövetség által rendezett csapatbajnoki mérkőzéseken elért, egyéni eredmények alapján számított pontok kerülnek figyelembevételre.
3. **Akinek nincs ranglista pontja** azt az egyesület - a **ranglistával rendelkező játékosok** **után** - nevezheti tetszőleges sorrendben, amelyen, a bajnokság alatt nem lehet változtatni.
4. Azon csapatok, akik a BTSZ csapatbajnokságában a férfi II. osztályában, bajnokságot nyertek, a II. osztályú mérkőzéseik alapján, a BTSZ elkészíti a játékosok ranglista pontjait, és ennek alapján kell nevezni az I. osztályú csapatbajnokságba. Az újonnan nevezett játékosok, csak a ranglista ponttal rendelkező játékosok után nevezhetők.
5. Le nem játszott mérkőzés esetén egyik fél sem kap pontot (pl. nincs ellenfél, játék nélkül feladta, stb.).
6. Azon játékos, aki 2024 évben a BTSZ I. osztályú csapatbajnokságában játszott és ranglista pontot szerzett, de 2025-ben másik I. osztályú csapathoz igazol, a ranglista pontjait viszi magával. Az új csapatának a játékost, a ranglista pontjai alapján kell neveznie.
7. A **pótnevezésnél** szintén a ranglista pontokat kell figyelembe venni, illetve akinek nincs ranglista pontja, a ranglistával rendelkező játékosok után lehet nevezni.
8. Azon csapatok, akik az OB-ból jönnek vissza, az OB-s rangsoruk szerint kell, hogy nevezzenek.
9. **Az előző évben is a Bp. I. osztályú bajnokságban szereplő csapatok a nevezési rangsoruk összeállításánál,  egy bónusz lehetőséggel rendelkeznek, új játékos igazolása esetén. Pl.: OB III. bajnokságban szereplő csapattól, Bp. II. osztályú bajnokságban szereplő csapatból, vagy újonnan nevezett játékos közül 1 fő bármelyik helyre nevezhető.**

**A névszerinti nevezésnél meg kell jelölni, hogy az érintett játékosnak nincs Budapesti Tenisz Szövetség által adott ranglista pontja, és továbbá melyik csapatból került igazolásra, vagy újonnan nevezett játékos.**

**A Versenybizottság a közölt adatokat ellenőrzi.**

9.4. **A pótnevezés** a versenykiírás alkalmával kiadott **„PÓTNEVEZÉSI LAP”**-on adható le az alábbi időpontig:

Tavasszal: 2025. április 28. (hétfő) 12.00 óráig.

Ősszel: 2025. augusztus 27. (szerda) 12.00 óráig.

A pótnevezés a férfi I. osztálynál a 9.3. pont szerinti ranglista szabályzat szerint történik.

A többi csapatnál a pótnevezett játékos bármelyik helyre beírható, azonban az előtte és mögötte lévő erősorrendben nem lehet változtatni, kivétel, ha volt OB-s játékost pótneveznek.

A pótnevezési lapon a teljes csapatsorrendet meg kell adni a pótnevezett feltüntetésével.

A pótnevezést személyesen kell leadni.

9.5. **Nevezési díj**

**SZEMÉLYENKÉNT: 6.000 Ft.**

**CSAPAT** **NEVEZÉSI DÍJ**: **15.000 Ft**

Befizetés nélkül nevezést nem tudunk elfogadni! A befizetésről a csapatok, számlát kapnak. Kérjük a csapatkapitányokat, hogy készpénz helyett, lehetőleg átutalással fizessék a nevezéseket.

Bankszámla számunk: 11705008-20462477

**Azon csapatok, akik először neveznek a csapatbajnokságba, azok mentesülnek a nevezési díj megfizetése alól. Ez a kedvezmény nem vonatkozik azon csapatokra, akiknél névváltozás következett be.**

9.6. **Csapatbajnoki értekezlet**, - egyben a 2025. évi közgyűlés - helye és ideje:

Budapesti Tenisz Szövetség

Budapest, V. ker. Curia u. 3. földszinti Tanácsterem

**2025. április 14. (hétfő) 17.00 óra.**

**10. Párosok összeállítása:**

Párokat külön nevezni nem kell, de párosban csak az a játékos szerepelhet, akitegyéniben is neveztek. **A Bp. I. osztályú férfi csapatoknál a párosokat, a páros szabály szerint kell szerepeltetni.** (Az első helyen kell játszania annak a párnak, amelynek a két tagja, egyéni nevezésisorszámának az összege a legkisebb stb.) **A többi osztálynál párosban a felállás tetszőleges!**

**11. Költségek:**

A találkozók rendezési költségei a pályaválasztót terhelik, abban az esetben is, ha a pályaválasztási jogát feladja.

**12. Díjazás:**

Minden osztály, ill. csoport 1., 2. és 3. helyezettjei oklevél és éremdíjazásban részesülnek.

**13. Óvás, fellebbezés:**

Óvást a mérkőzés lejátszása után, 3 napon belül kell, első fokon a csoport versenybírójához eljuttatni az óvási díj befizetésének igazolásával. Óvási díj: 1.500,- Ft. A fellebbezést az óvás esetleges elutasítása után 8 napon belül lehet benyújtani a BTSZ Elnökségéhez.

Fellebbezési díj: 2.500,- Ft, melyet a Budapesti Tenisz Szövetségnél kell befizetni.

**14. Egyebek:**

1. A találkozókon – kiküldött játékvezető hiányában - a csapatkapitányok feladata a sportszerű légkör biztosítása. Az esetleges észrevételeket a mérkőzésjelentő lapon kell rögzíteni és mindkét csapatkapitánynak aláírni.
2. Ha valamelyik csapat a mérkőzésre nem áll ki, úgy a mérkőzést 9:0, ill. 6:0 mérkőzésaránnyal az ellenfél javára kell igazolni és **a vétkes csapattól, 1 büntetőpontot** **le kell vonni.**
3. A jelen „Versenykiírás”-ban nem leírt, nem szabályozott, a csapatbajnoksággal kapcsolatos minden egyéb szabály tekintetében az MTSZ Szabálykönyv előírásai az irányadóak.
4. Nyomatékosan felhívjuk a csapatok, csapatkapitányok figyelmét, hogy a versenyszabályok értelmében rossz idő esetén is meg kell jelenni a csapatoknak a mérkőzés helyszínén. Ott kell eldönteni a csapatkapitányoknak – 2 órai várakozás után – hogy a pálya használható, és lejátszható a mérkőzés, vagy pótlási napon játsszák le azt. Ezt a mérkőzésjelentő lapra is rá kell vezetni erről a versenybírót értesíteni kell.
5. Ha valamelyik játékos, akit a csapatba neveztek a CSB ideje alatt egyéni versenyen részt vesz ezenindok miatt a mérkőzést elhalasztani, nem lehet.
6. Felhívjuk a szakosztályok és a játékosok figyelmét arra, hogy a szabályokat, a versenykiírás feltételeit, a bajnokság színvonalának megtartása, illetve az ellenfelek megbecsülése érdekében – maradéktalanul – tartsák be. A mulasztókkal szemben a Versenybizottság szigorúan jár el. Azok a csapatok, melyek a sorsolás után visszalépnek az adott osztályból, automatikusan kiesnek.
7. A bíró nélküli CSB találkozókon, az utolsó egyéni mérkőzés befejezését követő 10. percben a csapatok kapitányainak keresni kell egymást, és meg kell adni a párosok felállását, újabb 10 perc múlva pedig kezdeni kell a páros mérkőzéseket!
8. A tavaszi eredményről készített táblázatokat 2025. július második felében a BTSZ honlapján megtekinthetik az érdekeltek. A CSB végeredményeit 2025. novemberében tesszük közzé a BTSZ honlapján. (www.bptenisz.hu)
9. Kérjük a Szakosztályvezetőket, ill. a versenykiírásokat átvevő személyeket, tegyék lehetővé azt, hogy a versenykiírásban foglaltakat a csapatkapitányok részleteiben is megismerjék, így több – esetleg – vitás kérdés megoldást nyerhet. Kérjük továbbá **a SZABVÁNY mérkőzésjelentő lapok használatát**, amely a honlapról letölthető.

A Versenybizottság tagjai:

Miklósi Zsoltné

Kádár László

Csallóközi Zoltán Miklósi Zsoltné

elnök főtitkár

Budapest, 2025. január 29.